Inici Pensament i opinió Blog Richard Florida s'ho repensa
L'any 2002, en plena efervescència de la bombolla immobiliària, apareixia The Rise of the Creative Class, un assaig que es va fer ràpidament un lloc com a llibre de capçalera per a moltes persones responsables de la gestió política i tècnica de ciutats d'arreu del món. Les seves seqüeles (The Flight of the Creative Class -2005- i Who's Your City? -2008-)[1] no van fer més que engrandir l'aura del seu autor, Richard Florida, que va esdevenir el keynote speaker per excel·lència per a qualsevol ciutat que volgués aparèixer en el mapa de la modernitat global. Florida, amb imatge, caixet, condicions i entorn dignes d'estrella del rock, anava de ciutat en ciutat explicant allò que havien d'oferir per fer-se irresistiblement atractives per a la classe creativa, una elit del talent privilegiada alhora que desarrelada capaç de traslladar-se constantment pel planeta cercant la ciutat que ofereixi les millors condicions de vida per dipositar-hi la poció màgica del creixement econòmic.
Amb aquest plantejament, Florida en aquell moment passava la mà per la cara a altres teòrics de les ciutats creatives, com ara Charles Landry, oferint una anàlisi documentada, però conceptualment senzilla, dels factors que impulsen la creativitat urbana, gràcies al seu cèlebre índex de les 3T (Tecnologia, Talent i Tolerància) i una recepta també simple i entenedora: facin les seves ciutats atractives (ergo, puntuant més alt en aquest índex) i la classe creativa i la riquesa global afluiran cap a elles.